Chata pod Chlebom

Chata pod Chlebom () je najvyššie položená turistická horská chata v Malej Fatre s celoročnou prevádzkou.
Dejiny.
Výstavbu chaty inicioval Klub československých turistov (KČST) potom, čo v roku 1929 vyhorela chata KČST na Veľkej Rači. Peniaze z poistky za vyhorenú chatu boli investované do vybudovania chaty v novej lokalite, pričom KČST uznesením rozhodol, že chatu postavia na bočnom hrebeni vybiehajúcom z Chlebu v lokalite Predná úboč neďaleko prameňa vody v nadmorskej výške "„Už v roku 1929 sa začalo s prípravnými prácami a v máji 1930 so samotnou stavbou. Dopravu materiálu Snilovskou dolinou a zalesneným úbočím bez komunikácie sťažovala odľahlosť miesta a vlastnú výstavbu aj mimoriadne nepriaznivé počasie s vytrvalými dažďami. Našťastie betónovanie základov, na ktoré použili sedemtisíc kilogramov cementu, stihli urobiť v suchom júnovom počasí. Na vynášanie materiálu používali aj dvojkolesové vozíky, na ktoré sa zmestilo 120 kg nákladu“", uvádza kolektív autorov v knihe "Útulne a chaty: Malá Fatra". Chata bola pre turistov otvorená 21. decembra 1930 a jej prvým nájomcom sa stal známy športovec Jozef Hájek z Turian, ktorý už predtým pôsobil ako chatár na Téryho chate a Sliezskom dome vo Vysokých Tatrách.
V rokoch 1933 a 1937 bolo zrealizované rozšírenie o ďalšie trakty, čím sa zvýšila kapacita lôžok a jedálne. Chata v tom čase patrila k najväčším chatám vybudovaným na Slovensku po roku 1918. Celodenná strava s ubytovaním tu stála 35 Kč.
Počas Slovenského národného povstania chatu využívali partizáni a po útoku na nemecký transport pri Krpeľanoch ju Nemci 3. novembra 1944 vypálili. Chatár Jozef Hájek s manželkou Klárou dostali na zbalenie a vysťahovanie z chaty len dve hodiny.
Po vojne bola na obnovu chaty vyčlenená dotácia vo výške 1,4 mil. Kčs a v rokoch 19451948 bola zrealizovaná nová výstavba chaty na základoch predchádzajúcej podľa projektu architekta Ferdinanda Čapka.
Na Veľkonočný pondelok 12. apríla 1982 chata opäť vyhorela. Nová chata bola následne, v značne úspornejšej podobe, postavená na mieste hospodárskej budovy bývalej chaty, ktorú sa ako jedinú podarilo pred požiarom zachrániť.
V roku 2018 chatu kúpil Andrej Hrnčiar – martinský primátor a poslanec NR SR za strany MOST – HÍD a #SIEŤ, ktorý ju plánoval zrekonštruovať vrátane výrazného rozšírenia kapacity. Pre nesúhlas ochranárov, správy Národného parku Malá Fatra aj širšej verejnosti však nakoniec zostal zachovaný pôdorys a tvar chaty v podobe, ako bola obnovená po požiari z roku 1982. Rekonštrukcia chaty prebehla v roku 2021. Na chate je možnosť ubytovania (s rezerváciou vopred) a stravovania. Z okolia je výborný výhľad. Každá izba v chate má svoje meno podľa výhľadu z jej okna: Magura, Chleb, Veľký Kriváň. V blízkosti sa nachádzajú viaceré lyžiarske vleky (známy svah Generál).
Prístup.
Chata je dobre prístupná od vrcholu sedačkovej lanovky od Chaty Vrátna po zelenej turistickej značke. Dá sa k nej dostať aj po žltej značke od vrcholu Hromové na hlavnom hrebeni Krivánskej Malej Fatry. Z Turčianskej kotliny je prístupná po zelenej značke od autokempingu Trusalová alebo po modrej značke zo Šútova. Asi 30 minút od chaty sú Mojžišove pramene a 1:30 hod. vysoký Šútovský vodopád.